CELEX: 62017CN0725
Language: el
Date: 2017-12-27 00:00:00
Title: Υπόθεση C-725/17: Αίτηση προδικαστικής αποφάσεως την οποία υπέβαλε το Sofiyski rayonen sad (Βουλγαρία) στις 27 Δεκεμβρίου 2017 — Toplofikatsia Sofia EAD κατά Mitko Simeonov Dimitrov

12.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/11
            
         Αίτηση προδικαστικής αποφάσεως την οποία υπέβαλε το Sofiyski rayonen sad (Βουλγαρία) στις 27 Δεκεμβρίου 2017 — Toplofikatsia Sofia EAD κατά Mitko Simeonov Dimitrov
   (Υπόθεση C-725/17)
   (2018/C 094/14)
   Γλώσσα διαδικασίας: η βουλγαρική
   
      Αιτούν δικαστήριο
   
   Sofiyski rayonen sad
   
      Διάδικοι στην υπόθεση της κύριας δίκης
   
   
      Ενάγουσα: Toplofikatsia Sofia EAD
   
      Εναγόμενος: Mitko Simeonov Dimitrov
   
      Προδικαστικά ερωτήματα
   
   
               1)
            
            
               H οδηγία [2011/83/ΕΕ] (1) εξαιρεί μεν από το πεδίο εφαρμογής της τις διατάξεις του παραδοσιακού περί συμβάσεων δικαίου σχετικά με τη σύναψη συμβάσεων, εξαιρεί όμως και τη ρύθμιση αυτού του άκρως ατυπικού και εκ του νόμου προβλεπόμενου πλαισίου δημιουργίας συμβατικών σχέσεων;
            
         
               2)
            
            
               Εφόσον η οδηγία δεν αποκλείει στην περίπτωση αυτή μια ειδική ρύθμιση: πρόκειται για σύμβαση κατά την έννοια του άρθρου 5 της οδηγίας αυτής ή για άλλου είδους σχέση; Είτε πρόκειται περί συμβάσεως είτε όχι, τυγχάνει εφαρμογής στην προκειμένη περίπτωση η οδηγία;
            
         
               3)
            
            
               Εμπίπτει το συγκεκριμένο είδος de facto συμβάσεων στο πεδίο εφαρμογής της οδηγίας ανεξάρτητα από τον χρόνο δημιουργίας τους ή ισχύει αυτή μόνο για νεοαποκτηθείσες ή, υπό τη στενότερη έννοια, νεόδμητες κατοικίες (ήτοι εγκαταστάσεις για τις οποίες έχει υποβληθεί αίτηση συνδέσεως στο δίκτυο παροχής τηλεθερμάνσεως);
            
         
               4)
            
            
               Σε περίπτωση που η οδηγία τυγχάνει εφαρμογής: αντιβαίνει η εθνική ρύθμιση στις διατάξεις του άρθρου 5, παράγραφος 1, στοιχείο στ', σε συνδυασμό με την παράγραφο 2, οι οποίες προβλέπουν το δικαίωμα ή την κατ’ αρχήν δυνατότητα καταγγελίας της εννόμου σχέσεως;
            
         
               5)
            
            
               Σε περίπτωση που θα πρέπει να συναφθεί σύμβαση, απαιτείται συγκεκριμένη μορφή συμβάσεως και ποιο θα πρέπει να είναι το εύρος των παρεχόμενων στον καταναλωτή (εν προκειμένω στον κάθε ιδιοκτήτη κατοικίας και όχι στην κοινωνία των συνιδιοκτητών) πληροφοριών; Επηρεάζει η έλλειψη έγκαιρης και δημοσιοποιημένης πληροφορήσεως τη δημιουργία της εννόμου σχέσεως;
            
         
               6)
            
            
               Απαιτείται ρητό αίτημα του καταναλωτή, ήτοι εκπεφρασμένη βούλησή του που έχει περιβληθεί ορισμένο τύπο, προκειμένου αυτός να καταστεί μέρος μιας τέτοιας εννόμου σχέσεως;
            
         
               7)
            
            
               Σε περίπτωση συνάψεως συμβάσεως, είτε αυτή έχει περιβληθεί ορισμένο τύπο είτε όχι, αποτελεί η θέρμανση των κοινόχρηστων χώρων του κτιρίου (ιδίως του κλιμακοστασίου) μέρος του αντικειμένου της συμβάσεως και θεωρείται ότι ο καταναλωτής έχει ζητήσει το συγκεκριμένο μέρος της υπηρεσίας σε περίπτωση που δεν υπάρχει σχετικό ρητό αίτημα από μέρους του ή ακόμη και από την κοινωνία των συνιδιοκτητών (στην περίπτωση που, επί παραδείγματι, αφαιρέθηκαν τα θερμαντικά σώματα, πράγμα που ισχύει στη συντριπτική πλειοψηφία των περιπτώσεων, οι δε εμπειρογνώμονες δεν αναφέρουν την ύπαρξη θερμαντικών σωμάτων στους κοινόχρηστους χώρους του κτιρίου);
            
         
               8)
            
            
               Έχει σημασία για την ιδιότητα του ιδιοκτήτη ως καταναλωτή όταν αυτός έχει ζητήσει τη θέρμανση των κοινόχρηστων χώρων του κτιρίου (ή ασκεί συναφώς επιρροή) σε περίπτωση που έχει διακοπεί η παροχή θερμάνσεως στο διαμέρισμά του;
            
         
      (1)  Οδηγία 2011/83/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με τα δικαιώματα των καταναλωτών, την τροποποίηση της οδηγίας 93/13/ΕΟΚ του Συμβουλίου και της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου και την κατάργηση της οδηγίας 85/577/ΕΟΚ του Συμβουλίου και της οδηγίας 97/7/ΕΚ του Ευρωπαϊκού Κοινοβουλίου και του Συμβουλίου (ΕΕ L 304 της 22.11.2011 σ. 64).